钦定古今图书集成/方舆汇编/职方典/第1404卷 > 《韶音洞记》张栻
## 钦定古今图书集成/方舆汇编/职方典/第1404卷 > 《韶音洞记》张栻

由虞祠之后，不十步，至虞山之下，有石门可窥，入其
中则虚明以长。仰而视之，石去人仅尺许，色青润可
爱。瞷其旁，蹲踞蜿蜒，如虎豹龙蛇者，皆是也。行其中
十步馀，望北牖，清江横于前，下临深渊，所谓“皇泽湾”
也。始栻既新帝之祠，得新安朱熹为之记。命工人度
山之崖，磨而镌之，偶发石而得斯洞，凿其下石之啮
足者，剪其北林薄之翳目者，而地之胜有若天成焉。
名之曰“韶音洞”，盖淳熙三年秋也。洞之深凡十有三
丈，广二丈有奇。牖之外少西有地，隆然而高，为台可
钓。明年秋，又于祠之左得小丘，平旷爽垲，江出于旁。
凡桂之山瑰奇杰出者，悉献其状，作亭于上，名之曰
“南薰之亭。”于是祠之前后皆有览观之美，来拜祠下
者，已事而退，又得以从容而游息焉。嗟乎！有虞氏之
德，其盛蔑以加矣，盖君臣、父子、兄弟、夫妇、朋友之彝
性，孰不具是哉！帝之所以为盛德，亦尽吾心之所同
然者尔。是则帝之泽流洽于人心，固将与天命并行
而不可泯，夫何有古今之间哉？后人徘徊于斯地，遐
想《箫韶》之音，咏歌《南风》之诗，鼓舞而忘归也。其亦庶
几有以兴起乎？遂书于石。